dBpowerAMP
Med dBpowerAMP Music Converter kan du konvertere dine musik- og andre lydfiler til forskellige lydformater. 

Programmet integrerer sig i Windows og er meget nemt at bruge: Du skal blot markere de lydfiler, der skal konverteres, højreklikke med musen, vælge menupunktet Convert to og derunder filformatet. Så får du en dialogboks, hvor du kan indstille kvalitet, antal kanaler etc. i den fil, du vil lave. Du kan også vælge filplacering, om den oprindelige fil skal slettes med mere. Klik på Convert for at starte konverteringen. Det kan tage nogle minutter at bearbejde filerne.

Programmet har indbygget understøttelse af formaterne wav og MP3, hvilket er de to mest populære formater. Har du specielle format-ønsker, kan du hente codecs til understøttelse af over 20 andre formater på programmets hjemmeside. Vi vedlægger en codec til FLAC (Free Lossless Audio Codec). Den kan du installere ved at klikke på knappen Extra.